
   Forord
  

  
   Denne boken er skrevet for studenter og fagpersoner som skal møte familier som har blitt berørt av vold i nære relasjoner. I arbeidet med å hjelpe mennesker som utøver eller utsettes for vold i familien å forstå sine følelser og endre sine handlinger, spiller foreldreskap ofte en viktig rolle. Å gjøre voksne i risiko tryggere foreldre er også viktig forebyggingsarbeid med tanke på deres barns videre utvikling. Boken skal gi en dypere forståelse av hva som påvirker vold i familien, og hvordan volden på ulike måter kan være knyttet til foreldreskap og foreldre–barn-relasjoner. Den er dermed også relevant for fagpersoner som møter barn som lever med vold i familien. Selv om boken er skrevet med bakgrunn i klinisk psykologisk praksis og forskning, har jeg ønsket å utforme den slik at også andre faggrupper som i sitt virke møter følgene av vold i nære relasjoner for foreldreskap, kan synes den er nyttig.
  

  
   Boken baserer seg på femten år med klinisk arbeid ved Alternativ til Vold (ATV), og et forskningsprosjekt om hvordan fedre i voldsterapi opplever sin relasjon til sine barn, som varte i åtte av disse årene. Jeg vil uttrykke takknemlighet til ledelse og kolleger i Stiftelsen Alternativ til Vold, som sammen skaper en trygg og inspirerende arbeidsplass, hvor fagutvikling blir møtt med støtte og konstruktivt samarbeid. Takk også til mine kolleger i utdanningen av terapeuter i Child Parent Psychotherapy (CPP) ved BUP Bergen og RBUP i Oslo, som har utviklet min forståelse av betydningen av vold i nære relasjoner for foreldreskap og små barns oppvekstvilkår.
  

  
   Jeg vil gjerne takke en rekke fagpersoner for sine kommentarer og tilbake­meldinger, som har bidratt til bokens endelige utforming. Takk til klinisk sosio­nom og familieterapeut Elise Bøgh Søreide ved ATV Stavanger og psykolog­spesialist Hilde Sundvor Brendalsmo ved BUP Tønsberg for sin gjentatte lesing og sine innspill til manuskriptet. Psykologspesialist Anja Gundersen ved ATV Nedre Romerike har bidratt med kommentarer og diskusjon rundt vold under graviditet og barseltid som har vært svært nyttige. Psykolog Barbora Schön Jakobsen ved ATV Tromsø har delt av sin kliniske erfaring og brukt sin kunnskap om publisering av fagstoff til å hjelpe meg med å fremstille bokens budskap. Psykologspesialist Liv Sand ved BUP Hinna, Helse Stavanger HF, og psykologspesialist Anna Norlén ved Ericastiftelsen i Stockholm har lest og kommentert teksten fra perspektivet til faggrupper som jobber med barn og unge, og kommet med detaljerte betraktninger, tilbakemeldinger og forslag. Tusen takk for oppmuntring, støtte og konstruktive tilbakemeldinger til alle som har lest og kommentert boken under utvikling!
  

  
   Sist, men ikke minst vil jeg rette en stor takk til alle menneskene jeg har møtt og møter i min kliniske hverdag som psykolog ved Alternativ til Vold, som tør å søke hjelp for et vanskelig problem, og åpne seg om sine erfaringer. Disse møtene har vært med meg i skriveprosessen og påvirket innholdet i denne boken. Det er deres erfaringer jeg har søkt å forstå, og formidle i håp om at de vil kunne komme andre fagpersoner, og dermed flere familier, til nytte.
  

  
   Stavanger, desember 2023
  

  
   
    Henning Mohaupt

   Om monstre
  

  
   Det er leggetid i de tusen hjem. Alle monstrene har inntatt plassene sine under barnesengene.
  

  
   Anna på 5 år er urolig. Hun vet at pappa straks er ferdig med godnatthistorien, og da skal han gå ut av rommet. Da vil hun være helt alene med monsteret, som hun allerede vet er der. Hun vrir litt på seg. Pappa stopper opp. «Er det noe, Anna?», spør han, og smiler. Når pappa smiler, blir Anna litt trygg. Og hun føler at hun vil si det til ham. «Pappa … du vet, monsteret. Jeg tror det er der.» Pappa ser alvorlig på Anna. Han er veldig alvorlig, og samtidig kjenner Anna at han leker, fordi han er aldri så alvorlig ellers. Ikke på den måten. «Er det det?», hvisker han. «Du, jeg tror jeg må snakke med det!» Og vipps, så er pappa under sengen. Anna hører hvordan han snakker med monsteret. Han snakker et tullespråk, og så skifter han stemmen sin, sånn at det av og til er han og av og til monsteret som snakker. Anna lytter, og må le. Så stikker pappa opp hodet fra under sengen og sier, like alvorlig: «Anna! Vi har et problem. Monsteret sier at han er redd deg! Han klarer ikke å sove. Han vil til Mamma.» Anna fniser. Sammen roper de på mamma. Mamma kommer inn. Pappa forteller alvorlig om hvor redd monsteret under sengen er for Anna, og at det helst vil sove i mamma sin seng i natt. Mamma ler kort, men så endrer hun stemmen, og blir veldig omsorgsfull. «Selvfølgelig, lille monster, bare kom! Jeg vet jo at Anna kan være litt skummel, spesielt om natten.» Hun kryper under sengen og tar imot den støvete sokken pappa har funnet der nede. Hun trykker den til sitt bryst som om det var en baby, og bysser den. «Stakkars lille redde monster!», sier hun. Så går hun ut. Pappa blir en liten stund til hos Anna. Hun sovner, og er ikke det minste redd lenger.
  

  
   Teo er 6 år gammel. Han har visst at monsteret er på plass under sengen allerede en time før han skulle legge seg – fordi monsteret alltid er der. Han har vært urolig, og har protestert, ble sint når mamma sa at han skulle på badet. Han gjorde motstand når hun ville pusse tennene hans, og løp fra henne når hun fant frem pysjen til ham. Han ville utsette å måtte legge seg lengst mulig. Nå ligger han i sengen og føler seg veldig liten. Han vet at mamma ikke liker det, men han klarer bare ikke å være alene med monsteret. Han sier «Mamma. Jeg er redd for … du vet. Kan jeg sove hos deg i natt?».
  

  
   Teos mor er sliten. Det er seks måneder siden de flyttet hit, etter at de kom fra krisesenteret. Teos far hadde vært voldelig mot henne, og hun måtte bare komme seg ut av det forholdet – ikke minst for Teo sin del. Men hvorfor er Teo fremdeles redd? Har dette evige monsteret under sengen hans noe å gjøre med det han har opplevd, eller er det noe som alle barn har? Han er så urolig, og så kan han bli så sint. Da ligner han på faren sin, og det skremmer henne. Hun vet ikke hva hun skal si. Kanskje faren til Teo hadde rett de gangene han sa at hun var en dårlig mor – hun klarer jo åpenbart ikke å hjelpe ham. Han får det jo bare verre av å være med henne alene. Hun synes selv at nettene er vanskelige. Ofte har hun mareritt, da drømmer hun om kvelertaket. Hun vil ikke at noen skal vite om at hun fremdeles er redd. Teo ser på mamma. Hun svarer ikke på spørsmålet hans, men stirrer bare tomt foran seg. Hun fikler med hendene og stryker de mekanisk mot halsen sin. Han liker ikke når hun blir slik, han føler seg veldig alene da. Han slår mamma i siden. Hun skvetter til. «Ikke slå meg!», sier hun strengt. Nå er hun sint. «Du må sove nå, Teo. Det finnes ingen monstre. Hvor mange ganger skal jeg måtte si det til deg?» Så går hun ut, og Teo ligger våken i mørket. Monsteret har akkurat blitt litt større.
  

  
   Adrian er 4 år gammel. Det har vært en fin kveld. De har lekt sammen, mamma, pappa og han. Pappa laget middag, og så på barne-tv med ham. Nå legger mamma ham. Hun leser bok. Adrian vil ikke at det skal ta slutt. Det er ikke alltid at dagene er så fine. Han vil at mamma skal være hos ham, det er trygt og nært. Dessuten lurer han på om det vil være et monster under sengen når hun går. Han sier det til mamma. Mamma ler nervøst. «Adrian! Hvor har du det fra? Det er ingenting å være redd for!» Mamma vet at pappa ikke liker det når Adrian er redd, spesielt for ting som ikke finnes. Da kan pappa bli sint. Adrian insisterer. «Det er et monster under sengen. Det har lysende blå øyne, og lager masse lyd om natten … det er skummelt!»
  

  
   Pappa er i stuen. Han hadde en fin kveld, men nå synes han at leggingen tar lovlig lang tid. Hvorfor kan hun ikke bare legge gutten som andre mødre gjør? Hans mor var også sånn, annerledes, rar, hun drakk også. Hvorfor må de alltid trekke det ut, snakke om alt mulig? Det vil bare gjøre Adrian myk, og da blir han garantert plaget av andre barn på skolen, det vet han alt om. Og hvorfor vil Adrian helst at mamma skal legge ham? Han kan føle seg utenfor iblant. Han reiser seg og går opp trappen, inn på barnerommet. «Nå? Er dere fortsatt våkne?», spør han. Mor ser ikke på Adrian og ikke på far, og hun smiler, men Adrian ser at det ikke er et ekte smil. «Adrian trodde at det var et monster under sengen, men nå er det borte», sier hun. Hvorfor sier mamma det?, lurer Adrian. Det stemmer jo ikke. «Hva er det du gjør?», sier far strengt til mor. «Jeg har jo sagt at du stresser ham med dine evige leggeritualer. Han trenger det ikke.» Nå ser Adrian at mor er redd. «Ja, men …» stotrer hun. «Ikke noe ja, men!», sier far med høy stemme. «Herregud! Du ødelegger jo gutten. Kom deg ut!» Mor går. Far ser kort på Adrian. «Du må ikke høre på mamma, Adrian, det der med monstre er bare tull.» Adrian tør ikke å si at det var han som begynte med monstrene. Far går ut. Nå er det stille i huset, men Adrian er lysvåken. Det er noe veldig, veldig skremmende overalt, mye verre enn monsteret under sengen. Han hører stemmene, den stille, lyse, stammende til mor, og stemmen til far som blir sintere og sintere. Så smeller det i veggene nede, en gang, igjen, og igjen. Så hører han at mor skriker, og far brøler. Så blir det stille. Helt stille. Monsteret er ikke der lenger, men det er ikke noe annet heller. Adrian lurer på om han er helt alene i verden, han føler seg helt tom. Så kommer blå blinkende lys inn gjennom vinduet. Nye stemmer i huset. Adrian er ikke sikker på om han er våken. Døren åpnes, og noen ser inn. Det er noen han ikke kjenner, en dame. Mamma er bak. Hun har kun et øye som er åpent, det andre er lukket på en rar måte. Adrian skjønner at hun er skadet, men han forstår ikke hva som har skjedd. Han hater seg selv for at han ville være nær mamma. Og han hater mamma for at hun gjorde at han ville være nær henne. Han har lyst til å skrike. Han føler at han er et monster.

